**Система за следене на кандидатури за работа**

**Производствена практика 2024/2025**

**11В**

1. **Цел на проекта:**

Проектът има за цел разработването на уеб-базирана система, която улеснява процеса по търсене и кандидатстване за работа. Системата е предназначена както за потребители, търсещи работа, така и за администратори (напр. HR специалисти), които публикуват и управляват обяви. Потребителите имат възможност да разглеждат активни обяви, да подават кандидатури и да проследяват техния статус. Администраторите, от своя страна, могат да създават, редактират и премахват обяви, както и да обработват подадените кандидатури.

1. **Функционални изисквания**
   1. **Потребител:** Обикновеният потребител е лице, което използва системата с цел намиране на подходящи работни позиции и управление на своите кандидатури. Всеки потребител разполага с личен профил, съдържащ име, презиме, фамилия, потребителско име, парола за достъп и роля в системата (USER). Потребителите имат възможност да създадат собствен профил чрез регистрация и да влизат в системата чрез потребителско име и парола. Администраторът е потребител с разширени права в системата, отговарящ за публикуването и управлението на обяви за работа, както и за обработката на подадените кандидатури. Всеки администратор разполага с профил, аналогичен на този на обикновен потребител, съдържащ име, презиме, фамилия, потребителско име, парола и роля (ADMIN). След вход в системата, администраторът има достъп до административен панел, от който може да създава, редактира и изтрива обяви за работа, както и да преглежда и управлява кандидатури, подадени от потребителите. **Администраторските профили не могат да се създават чрез регистрационната форма в системата.** Те се създават предварително и се предоставят ръчно от отговорно лице (напр. системен администратор или преподавател).
   2. **Обява за работа:** Всяка обява за работа съдържа основна информация, необходима на потребителя, за да прецени дали да кандидатства. Тя включва заглавие на позицията (например „Програмист“, „Офис асистент“), името на компанията, която предлага работата, и кратко описание на самата длъжност – какви са отговорностите, изискванията и условията на работа. Освен това към обявата се записва и датата на нейното публикуване, за да може потребителят да се ориентира дали е актуална. Всяка обява може да има статус – активна (достъпна за кандидатстване) или неактивна (затворена позиция). Обявите се създават и управляват от администратори и са видими за всички потребители в системата.
   3. **Кандидатурата:** Кандидатурата представлява заявка, която потребителят подава, когато реши да кандидатства за дадена позиция. Всяка кандидатура е обвързана с конкретна обява и потребител. Има и статус (Подадена, Одобрена за интервю, Отказана)
2. Допълнителни уточнения
   1. Един потребител може да подаде **множество кандидатури** към различни обяви.
   2. Един потребител **може да кандидатства само веднъж** за дадена конкретна обява.
   3. Всяка обява за работа може да получи **неограничен брой кандидатури** от различни потребители.
   4. Потребителите имат достъп **само до своите кандидатури** и не могат да виждат чужди.
   5. Администраторите имат достъп до **всички обяви и кандидатури** в системата.
   6. **Администраторите не могат да подават кандидатури** – те нямат достъп до потребителската част на системата.
   7. При опит за достъп до функции, които не отговарят на ролята на потребителя (напр. потребител опитва да създаде обява), системата трябва да показва подходящо съобщение за грешка и да отказва достъп.
   8. Всички данни, въведени от потребителя, трябва да преминават **основна валидация** – напр. задължителни полета, дължина на текст и др.
3. Примерен сценарий:

Администраторът влиза в системата със своя служебен профил. Отваря административния панел и създава нова обява за работа, като попълва заглавие на позицията, име на компанията, кратко описание и публикува обявата. След това потребител влиза в системата със своето потребителско име и парола. Отваря страницата с обяви, разглежда активните позиции и избира тази, която е създадена от администратора. Отваря подробностите за обявата и натиска бутона „Кандидатствай“. Системата автоматично създава кандидатура със статус „Подадена“. Впоследствие администраторът отново влиза в системата, преглежда списъка с кандидатури за конкретната обява и актуализира статуса – например на „Интервю“ или „Отказана“. Потребителят влиза по-късно и отваря страницата с кандидатурите си, където вижда актуалния статус, зададен от администратора.